মিয়াঁ-বিবি রাজি হলেও বাধা দিল ‘কাজি’! প্রেমিকের সঙ্গে পালিয়ে গিয়েও তাই ধরা পড়লেন গৃহবধূ। ভাঙল একসঙ্গে ঘর বাঁধার স্বপ্ন।
প্রেমিকের সঙ্গে ঘর বাঁধতে ভিনরাজ্যে পাড়ি দিয়েছিলেন কাঁথির গৃহবধূ। শেষ রক্ষা অবশ্য হল না। কারণ দু’জনেই পুলিশের জালে ধরা পড়েছেন। 
বছর দু’য়েক আগে কাঁথির কুলবেড়িয়ার বাসিন্দা হামিদুল ইসলামের সঙ্গে বিয়ে হয় কাঁথি পৌরসভার ৪ নম্বর ওয়ার্ডের বাসিন্দা ফারহান খাতুনের। কয়েক মাস আগে মোবাইলে মিসড কলের সূত্রে ফারহানের সঙ্গে উত্তরপ্রদেশের গোন্ডা জেলার বেতাল গ্রামের রাকেশ শর্মার পরিচয় হয়েছিল। ধীরে ধীরে দু’জনের ঘনিষ্ঠতা বাড়ে। রাকেশের প্রেমে পড়ে যান এক সন্তানের মা ফারহান। গত ২৫ মে নিজের এক বছরের মেয়েকে ফেলেই প্রেমিকের সঙ্গে ঘর বাঁধতে উত্তর প্রদেশে পাড়ি দেন ওই গৃহবধূ।
আরও পড়ুন
স্বামীর অনুপস্থিতিতে ফেসবুকে প্রেম! প্রেমিকের প্রথম দর্শনেই চোখ কপালে গৃহবধূর
এর পরেই কাঁথি থানায় নিখোঁজ ডায়েরি করেন ওই ফারহানের স্বামী। পুলিশ তদন্তে নেমে জানতে পারে, ফারহানের পালানোর পিছনে তাঁর বোন নাসরিন সুলতান এবং তাঁর প্রেমিক অমিতাভ মণ্ডলের হাত রয়েছে। তাঁদের জিঞ্জাসাবাদ করে সম্পূর্ণ ঘটনা জানতে পারে পুলিশ। এর পরে উত্তরপ্রদেশে গিয়ে ফারহান ও রাকেশকে গ্রেফতার করে পুলিশ। দু’জনকেই পূর্ব মেদিনীপুরে নিয়ে আসা হয়েছে। আজ তাঁদের কাঁথি আদালতে তোলা হয়।